На основу члана 81. став 7. Закона о одбрани („Службени гласник РС”, број 116/07),

Влада доноси

**УРЕДБУ**

**о начину и поступку извршавања обавезе планирања припрема за одбрану**

„Службени гласник РС“, број 24 од 7. априла 2009.

Члан 1.

Овом уредбом уређује се начин и поступак извршавања обавезе планирања одбране државних органа, органа државне управе, органа аутономних покрајина, органа јединица локалне самоуправе, привредних друштава и других правних лица (у даљем тексту: државни органи и правна лица) у организовању припрема за одбрану, односно изради сопствених планова одбране и прилога за План одбране  Републике Србије (у даљем тексту: План одбране) у случају ратног и ванредног стања.

Члан 2.

План одбране припрема Министарство одбране и предлаже Влади, осим прилога из области које припремају органи државне управе у чијем су делокругу ови послови.

План мобилизације Војске Србије и План употребе Војске Србије, који су саставни део Плана одбране, израђује и чува Генералштаб Војске Србије, а његово усвајање, председнику Републике, предлаже министар одбране.

Министарство унутрашњих послова има посебна права и дужности у планирању припрема за одбрану која се односе на  организовање, припремање и планирање употребе полиције у ратном и ванредном стању и за подршку Војсци Србије у одбрани Републике Србије.

Органи аутономних покрајина и органи јединица локалне самоуправе одговорни су за планирање припрема за одбрану и реализацију задатака у оквиру свог делокруга надлежности који произилазе из Плана одбране.

Цивилна заштита има посебна права и дужности у планирању припрема за одбрану, а у ратном и ванредном стању организује се и функционише као део система одбране.

Члан 3.

Министарство одбране припрема и координира израду нацрта Плана одбране Републике Србије у складу са Упутством о методологији за израду планова одбране.

У извршавању послова одбране из става 1. овог члана, министарства, органи   аутономних покрајина и органи јединица локалне самоуправе сарађују у пословима одбране из своје надлежности.

Члан 4.

Државни органи и правна лица дужни су да на захтев Министарства одбране израђују и достављају акта и прилоге из делокруга своје надлежности, као и податке којима располажу, а који су од значаја за припрему предлога Плана одбране.

Подаци из става 1. овог члана односе се, нарочито на:

1) мере приправности;

2) мере за употребу Војске Србије и других снага одбране, осим Плана употребе Војске Србије;

3) задатке и мере за мобилизацију субјеката одбране (осим мобилизације Војске Србије);

4) организацију и рад система осматрања, обавештења и узбуњивања;

5) функционисање и употребу јединица цивилне заштите и других облика организовања за предузимање мера заштите и спасавања људи, материјалних добара и животне средине;

6) начин укључивања цивилне заштите у систем одбране;

7) организацију телекомуникационо-информатичког обезбеђења и заштите (криптозаштите) информација за потребе државних органа;

8) организацију и рад државних органа и других правних лица;

9) задатке и обавезе привредних друштава, других правих лица од значаја за одбрану и предузетника за вршење производње и услуга за потребе Војске Србије и других снага одбране;

10) мере безбедности и заштите људских и материјалних ресурса, и

11) друге мере и активности од интереса за одбрану Републике Србије.

Члан 5.

Изради нацрта Плана одбране претходи: процена војних и невојних изазова, ризика и претњи по безбедност земље; организовање и припремање државних органа и правних лица за извршавање задатака у ванредном и ратном стању; предузимање мера и радњи за обезбеђење неопходних услова за употребу Војске Србије и других снага одбране.

Члан 6.

Процену могућих војних и невојних изазова, ризика и претњи по безбедност земље, на основу које се планирају задаци и мере, употреба снага и средстава, производња и пружање услуга и друго, припрема Министарство одбране, у сарадњи са Генералштабом Војске Србије, надлежним органима државне управе и службама безбедности.

Члан 7.

Органи државне управе дужни су да израде своју организацију рада и функционисања за време ратног и ванредног стања са потребним бројем извршилаца, израде сопствени план одбране, донесу методолошка, стручна и техничка упутства организовања припрема за одбрану правних лица из своје надлежности.

Влада утврђује организацију за рад у ратном и ванредном стању органима државне управе, у складу са Планом одбране и одобрава њихове планове одбране.

Остали државни органи и правна лица дужни су да планирају мере за рад у условима ратног и ванредног стања  и органима државне управе достављају податке који су од значаја за израду Плана одбране.

Члан 8.

Министарство одбране у сарадњи са Генералштабом Војске Србије и надлежним органима државне управе реализује прикупљање укупних потреба Војске Србије и других снага одбране за обезбеђење производа и вршење услуга у условима ратног и ванредног стања.

Влада на предлог Министарства одбране одређује правна лица која су од значаја за одбрану земље.

Министарство одбране у сарадњи са надлежним органом државне управе  у поступку планирања утврђује обавезу правном лицу у вези са обезбеђењем производа и вршењем услуга за потребе Војске Србије и других снага одбране.

Правна лица дужна су да планирају:

1) мере којима обезбеђују вршење производње и услуга, снабдевање сировинама, репроматеријалом, енергијом и другим потребама, у складу са Планом одбране, односно с посебним задацима и обавезама;

2) потребан број радника за вршење производње;

3) заштиту радника и материјалних и других добара и друге мере.

У поступку припреме прилога за План одбране, у документима који се односе на обавезе привредних друштава и правних лица, утврђују се билансне потребе и могућности за обезбеђење потреба Војске Србије и других снага одбране.

Планирање материјалних, финансијских и других потреба врши се потпуно за првих 30 дана рата, а за даљи период у складу са проценама и могућностима.

За билансирање потреба и могућности користе се јединствени статистички показатељи и стандарди (дефиниције, номенклатуре, класификације, шифарници и друго), као и обрасци које утврди Влада на предлог Министарства одбране.

Израду биланса потреба и могућности система одбране припрема Министарство одбране.

Члан 9.

Упутством о методологији за израду планова одбране прописује се јединствена методологија о начину припремања, израде, усвајања, усклађивања и ажурирања Плана одбране Републике Србије.

Члан 10.

Ступањем на снагу ове уредбе престаје да важи Одлука о организовању припрема за одбрану („Службени лист СРЈ”, број 35/97).

Члан 11.

Ова уредба ступа на снагу осмог дана од дана објављивања у „Службеном гласнику Републике Србије”.

05 број 110-1826/2009

У Београду, 2. априла 2009. године

**Влада**

Први потпредседник Владе –

заменик председника Владе,

**Ивица Дачић**, с.р.